12 ฐานะการเงินและผลการดำเนินงาน

(1) งบการเงิน

(1) รายงานการสอบบัญชี

งบการเงินทั้ง 3 ปีที่ผ่านมาของบริษัทและงบการเงินรวม
ผู้สอบบัญชีได้แสดงความเห็นในรายงานการตรวจสอบแบบไม่มีเงื่อนไข

งบการเงินของบริษัท มีเดีย ออฟ มีเดียส์ จำกัด (มหาชน) ปี 2545-2547
ตรวจสอบโดยนายชัยกรณ์ อุ่นปิติพงษา แห่งสำนักงาน ดร.วิรัช แอนด์ แอสโซซิเอทส์
ทั้งนี้การแต่งตั้งผู้สอบบัญชีในปี 2545 และ 2546 กระทำโดย บริษัท เค.วาย.เอส.โฮลดิ้ง จำกัด
ในฐานะผู้บริหารแผน ส่วนผู้สอบบัญชีปี 2547 แต่งตั้งโดยที่ประชุมผู้ถือหุ้นประจำปี 2547 เมื่อวันที่
28 เมษายน 2547

(ข) ตารางสรุปงบการเงินรวม

[TABLE]

บริษัท มีเดีย ออฟ มีเดียส์ จำกัด (มหาชน) และบริษัทย่อย

งบกระแสเงินสด

[TABLE]

(2) คำอธิบายและการวิเคราะห์ฐานะการเงินและผลการดำเนินงาน

การวิเคราะห์ผลการดำเนินงานปี 2547

ถึงแม้ช่วงครึ่งปีแรกของปี 2547 ภาวะเศรษฐกิจของประเทศมีการเติบโตในอัตราที่สูงกว่าปี 2546
แต่ปัจจัยในเรื่องความผันผวนของราคาน้ำมัน ตลอดจนเหตุการณ์ความไม่สงบใน 3
จังหวัดชายแดนภาคใต้ก็มีผลทำให้ภาวะเศรษฐกิจในช่วงครึ่งปีหลังชะลอตัวลง
อัตราการขยายตัวทางเศรษฐกิจทั้งปีอยู่ในระดับเดียวกับปีก่อน
อุตสาหกรรมโฆษณาก็มีการขยายตัวในอัตราคงที่เช่นเดียวกัน คือร้อยละ 17
โดยการโฆษณาผ่านสื่อโทรทัศน์ซึ่งเป็นแหล่งรายได้ของบริษัทมีอัตราการเติบโตเพิ่มขึ้นร้อยละ 12
จากปี 2546 ซึ่งมีสาเหตุมาจากการใช้สื่อเพิ่มขึ้นและจากการปรับเปลี่ยนราคาเพิ่มขึ้นด้วย ปี 2547
เป็นปีที่การแข่งขันสูงมากในวงการโทรทัศน์
นโยบายการจัดผังรายการของสถานีโทรทัศน์มีการเปลี่ยนแปลงบ่อยขึ้น
บริษัทได้รับผลกระทบจากการเปลี่ยนแปลงนี้ค่อนข้างมากตั้งแต่ไตรมาสที่ 3
ของปีต่อเนื่องมาจนถึงสิ้นปี ทำให้รายได้ค่าโฆษณาโดยเฉพาะในไตรมาสที่ 4
ซึ่งปกติเป็นไตรมาสที่มียอดขายสูงสุดของปี ลดลงเมื่อเทียบกับปีก่อน ปี 2547
บริษัทและบริษัทย่อยมีฐานะการเงินและผลการดำเนินงาน ดังนี้

งบกำไรขาดทุนรวม

รายได้

รายได้รวมจำนวน 1,441.56 ล้านบาท เพิ่มขึ้น 295.37 ล้านบาท คิดเป็นร้อยละ 25.77
จากปีก่อน รายได้ทุกประเภทของปี 2547
เพิ่มขึ้นยกเว้นรายได้จากศูนย์ฝึกอบรมซึ่งเลิกดำเนินการเมื่อเดือนมิถุนายน 2546 โดยมีรายละเอียด
ดังนี้

รายได้ค่าโฆษณาอันเป็นรายได้หลักจำนวน 1,299.91 ล้านบาท เติบโตจากปีก่อนจำนวน 232.03
ล้านบาทคิดเป็นร้อยละ 21.73 จากจำนวนรายการโทรทัศน์ที่เพิ่มขึ้น เมื่อสิ้นปี 2547
บริษัทมีรายการโทรทัศน์รวม 14 รายการเพิ่มขึ้นจากปีก่อน 2 รายการ
โดยรายการที่เพิ่มขึ้นเป็นรายการที่ออกอากาศทางช่อง 7 จึงมีผลต่อรายได้ที่เพิ่มขึ้น
นอกจากนี้ยังรวมรายได้จากการโฆษณาทางวิทยุในช่วงครึ่งปีแรกจำนวน 6
ล้านบาทด้วยในขณะที่ปีก่อนไม่มี

รายได้เกี่ยวกับสนามกอล์ฟเป็นรายได้ของบริษัทย่อย จำนวน 66.42 ล้านบาท เพิ่มขึ้นจากปี 2546
จำนวน 28.88 ล้านบาท คิดเป็นร้อยละ 76.93 เนื่องจากบริษัทเข้าไปลงทุนเมื่อสิ้นเดือนเมษายน
2546 ในปีก่อนจึงมีรายได้เพียง 8 เดือน

บริษัทมีรายได้จากการขายพื้นที่ในงานแสดงสินค้าที่เมืองทองธานี ในระหว่างเดือนมีนาคม-เมษายน
2547 จำนวน 49.09 ล้านบาท เพิ่มขึ้น 19.63 ล้านบาทหรือเพิ่มขึ้นร้อยละ 66.63 จากปีก่อน

ในระหว่างครึ่งปีหลังของปี 2547 บริษัทเริ่มมีรายได้จากการขายวีดีโอซีดี และหนังสือพ็อกเก็ตบุค
จำนวน 14.64 ล้านบาท นอกจากนี้ยังมีรายได้อื่นเพิ่มขึ้น 2.88
ล้านบาทซึ่งส่วนใหญ่มาจากกำไรจากการลดหนี้จากเจ้าหนี้ของบริษัทย่อยแห่งหนึ่ง

ต้นทุน

ต้นทุนโฆษณาปี 2547 เพิ่มขึ้น 165.26 ล้านบาท คิดเป็นร้อยละ 30.77 จากปีก่อน
บริษัทมีอัตราส่วนต้นทุนโฆษณาต่อรายได้โฆษณาเพิ่มขึ้นจากร้อยละ 50.30 ในปีก่อนเป็นร้อยละ
54.04 ในปีนี้ เนื่องจากการผลิตรายการเพิ่มขึ้น และการปรับต้นทุนค่าเช่าสถานีโทรทัศน์เพิ่มขึ้น
นอกจากนี้บริษัทยังมีผลขาดทุนขั้นต้นจากการขายโฆษณาทางวิทยุเป็นจำนวน 14.72
ล้านบาทจึงได้ยกเลิกการเช่าสถานีวิทยุตั้งแต่เดือนกรกฏาคม 2547

ต้นทุนเกี่ยวกับสนามกอล์ฟเป็นจำนวน 47.21 ล้านบาท อัตราส่วนต้นทุนต่อรายได้ปีนี้เท่ากับร้อยละ
71.08 ลดลงเมื่อเทียบกับปี 2546 ซึ่งเท่ากับร้อยละ 87.72
ทั้งนี้เนื่องจากปีก่อนไม่ได้รวมผลประกอบการของไตรมาสที่ 1
ซึ่งเป็นไตรมาสที่มีกำไรเพราะเป็นช่วงไฮซีซั่น

ค่าใช้จ่ายในการจัดงานแสดงสินค้าเท่ากับ 37.32 ล้านบาท โดยส่วนใหญ่ประมาณร้อยละ 57
เป็นค่าพื้นที่ที่บริษัทแลกเปลี่ยนมาเพื่อใช้แสดงสินค้า บริษัทมีผลกำไรจากการจัดงานครั้งนี้จำนวน
11.77 ล้านบาท

ค่าใช้จ่ายในการขายและบริหาร

ค่าใช้จ่ายในการขายและบริหารรวมจำนวน 240.43 ล้านบาท เพิ่มขึ้น 79.55 ล้านบาท
คิดเป็นร้อยละ 49.45 จากปีก่อน
ค่าใช้จ่ายในการขายและบริหารที่เพิ่มขึ้นในส่วนที่เกี่ยวกับสนามกอล์ฟจำนวน 3.24 ล้านบาท
ส่วนที่เพิ่มจากปีก่อนอีก 76.31
ล้านบาทซึ่งเป็นของธุรกิจสื่อส่วนใหญ่เป็นการเพิ่มของค่าใช้จ่ายในการขายซึ่งประกอบด้วยค่าคอมมิชชั่น
และค่าส่งเสริมการขายจำนวน 31.16 ล้านบาท เนื่องจากยอดขายที่เพิ่มขึ้น
การเพิ่มขึ้นของค่าโฆษณา ประชาสัมพันธ์ จำนวน 12.75 ล้านบาท ค่าภาษีหัก ณ ที่จ่ายปี 2541
ที่ไม่สามารถขอคืนได้จำนวน 8.9 ล้านบาท ค่าเสื่อมราคาและค่าซ่อมแซมอุปกรณ์เพิ่มขึ้น 2.95
ล้านบาทเนื่องจากลงทุนในสินทรัพย์เพิ่มขึ้น และการเพิ่มขึ้นของค่าตอบแทนกรรมการจำนวน 2.28
ล้านบาท สุทธิกับการลดลงของค่าธรรมเนียมต่างๆ 2.61 ล้านบาทโดยเฉพาะค่าธรรมเนียมธนาคาร
ค่าตอบแทนผู้บริหารแผน

สำหรับเงินเดือนและสวัสดิการเพิ่มขึ้นประมาณ 20.50 ล้านบาทจากปีก่อน
จากการปรับอัตราเงินเดือนประมาณร้อยละ 5 เมื่อต้นปี 2547
และการเพิ่มของจำนวนพนักงานเพื่อรองรับการขยายธุรกิจ

ดอกเบี้ยจ่าย

บริษัทมีค่าใช้จ่ายดอกเบี้ยจำนวน 0.11 ล้านบาท ลดลงประมาณ 1.27 ล้านบาทจากปีก่อน
ดอกเบี้ยจ่ายดังกล่าวเกิดจากดอกเบี้ยเงินกู้ยืมระยะยาวของบริษัทย่อย

ภาษีเงินได้

เนื่องจากบริษัทมีขาดทุนสะสมยกมาจากปีก่อน จึงมีภาระภาษีเงินได้เพียง 57.89 ล้านบาทในปี
2547

กำไรสุทธิ

กำไรสุทธิรวมสำหรับปี 2547 จำนวน 345.07 ล้านบาท ( กำไรสุทธิต่อหุ้นเท่ากับ 1.07 บาท )
ลดลงจาก 459.01 ล้านบาท ( กำไรสุทธิต่อหุ้นเท่ากับ 1.76 บาท ) ของปีก่อนเป็นจำนวน
113.94 ล้านบาท เนื่องจากกำไรสุทธิปี 2546 รวมกำไรจากการปรับโครงสร้างหนี้ จำนวน
84.41 ล้านบาทและไม่มีภาระภาษีเงินได้

การวิเคราะห์ฐานะการเงินปี 2547

สภาพคล่อง

อัตราส่วนสภาพคล่องของบริษัทดีขึ้นเป็น 4.36 เท่าเทียบกับ 3.48 เท่าของปีก่อน
ทั้งนี้เนื่องจากรายได้ที่เพิ่มขึ้นกอรปกับคุณภาพลูกหนี้ที่ดีขึ้นในปัจจุบัน ส่งผลดีต่อสภาพคล่องของบริษัท
โดยงบกระแสเงินสดรวมแสดงกระแสเงินสดจากกิจกรรมดำเนินงานจำนวน 415.45 ล้านบาท
สูงกว่าปี 2546 ถึง 112.98 ล้านบาท บริษัทไม่มีโครงการลงทุนที่ต้องใช้เงินจำนวนสูงในระหว่างปี
ยกเว้นเงินจ่ายเพื่อซื้อทรัพย์สินถาวรจำนวน 18 ล้านบาทดังนั้น จึงมีเงินคงเหลือสิ้นปีจำนวน
783.75 ล้านบาท เพิ่มขึ้นจากปี 2546 ถึง 397.95 ล้านบาท

ความเหมาะสมของโครงสร้างเงินทุน

เมื่อสิ้นปี 2547 บริษัทมีส่วนของผู้ถือหุ้นจำนวน 1,682.79 ล้านบาท เพิ่มขึ้นจากปีก่อนเป็นจำนวน
338.98 ล้านบาท และมีอัตราส่วนหนี้สินต่อส่วนของผู้ถือหุ้นต่ำมากเพียง 0.16 เท่า

คุณภาพสินทรัพย์ 

สินทรัพย์รวม ณ สิ้นปี 2547 แสดงยอด 1,948.82 ล้านบาท เปรียบเทียบกับยอด 1,571.54
ล้านบาทของปี 2546 เพิ่มขึ้นถึง 377.28 ล้านบาท คิดเป็นร้อยละ 24.01
สินทรัพย์ที่มีการเปลี่ยนแปลงเพิ่มขึ้นอย่างเป็นสาระสำคัญได้แก่ เงินสดและรายการเทียบเท่าเงินสด
สินทรัพย์หมุนเวียนอื่นและลิขสิทธิ์

รายการที่มีสัดส่วนสำคัญในสินทรัพย์รวม คือ เงินสดและรายการเทียบเท่าเงินสดจำนวน 783.76
ล้านบาทคิดเป็นร้อยละ 40.22 และสินทรัพย์ถาวรจำนวน 781.92 หรือร้อยละ 40.12

ลูกหนี้การค้าสุทธิ ณ. วันที่ 31 ธันวาคม 2547 มียอดลดลง 70.80 ล้านบาทหรือร้อยละ 34.55
เมื่อเทียบกับยอดของปีก่อน ทั้งที่ยอดขายโฆษณาเพิ่มขึ้นร้อยละ 22
เนื่องจากคุณภาพลูกหนี้ปัจจุบันดีขึ้นมาก ระยะเวลาเก็บหนี้เฉลี่ยของบริษัทลดลงจาก 63 วันในปี
2546 เหลือ 46 วัน ยอดลูกหนี้การค้าสิ้นปีประกอบด้วย ลูกหนี้การค้า-บริษัทอื่นจำนวนสุทธิ 118
ล้านบาท ลูกหนี้ตามสัญญาแลกเปลี่ยน 12 ล้านบาท และลูกหนี้บริษัทที่เกี่ยวข้องกัน 4 ล้านบาท
ลูกหนี้การค้า-บริษัทอื่นมียอดที่ค้างชำระไม่เกิน 6 เดือน เป็นจำนวนสุทธิ 110 ล้านบาท
คิดเป็นร้อยละ 94 ของยอดลูกหนี้-บริษัทอื่นทั้งหมด สำหรับยอดลูกหนี้ที่ค้างชำระเกิน 12 เดือนนั้น
บริษัทได้ตั้งสำรองหนี้สูญไว้เต็มจำนวนแล้ว

ลูกหนี้การค้าตามสัญญาแลกเปลี่ยนเกิดจากการแลกสื่อและสุทธิกับเจ้าหนี้ตามสัญญาแลกเปลี่ยน

สินค้าคงเหลือ ณ สิ้นปี 2547มียอดใกล้เคียงกับปีก่อน จำนวน 46.72 ล้านบาท
รวมสินค้าคงเหลือที่บริษัทผลิตขึ้นเพื่อขายในโอกาสพิเศษต่างๆ จำนวน 22.60 ล้านบาท
ซึ่งประกอบด้วยเหรียญ 12 ราศี ทั้งเงินและทองแดง มูลค่า 16.11 ล้านบาท
และของชำร่วยประกอบการขายวีดีโอเทปชุดสามก็ก จำนวน 6.49 ล้านบาท
โอกาสที่จะทำรายได้จากสินค้าเหล่านี้มีน้อย
ดังนั้นบริษัทจึงได้คำนึงถึงมูลค่ายุติธรรมและได้ตั้งสำรองสินค้าเสื่อมคุณภาพในบัญชีแล้ว
สินค้าคงเหลือที่มียอดเพิ่มขึ้น คือ วีดีโอซีดีและหนังสือเพิ่มขึ้นจำนวน 6.73 ล้านบาท
ส่วนรายการที่ลดลงได้แก่ ค่าใช้จ่ายรายการจ่ายล่วงหน้าและสินค้าบาร์เตอร์

สินทรัพย์หมุนเวียนอื่นจำนวน 181.42 ล้านบาทประกอบด้วยรายการหลักคือ ภาษีเงินได้หัก ณ
ที่จ่ายและจ่ายล่วงหน้า จำนวน 57.27 ล้านบาท ภาษีมูลค่าเพิ่ม 6.69 ล้านบาท
สินทรัพย์รอการขาย 10.94 ล้านบาทและรายได้ค้างรับ 80 ล้านบาท
การเพิ่มขึ้นของสินทรัพย์หมุนเวียนอื่นเมื่อเทียบกับปี 2546 ส่วนใหญ่เป็นการเพิ่มขึ้นของรายได้ค้างรับ
เงินค้ำประกันต่างๆ ส่วนภาษีเงินได้หัก ณ ที่จ่ายลดลงจากการรับคืนภาษีปี 2542-2544
รวมเป็นจำนวน 22.90 ล้านบาท

ที่ดิน อาคารและอุปกรณ์-สุทธิ ประกอบด้วยสินทรัพย์ของบริษัท เขาเขียวคันทรี่คลับ จำกัด
ซึ่งตีราคาตามมูลค่ายุติธรรมของสินทรัพย์ จำนวน 684.53 ล้านบาทส่วนที่เหลืออีก 97.40
ล้านบาทเป็นของบริษัทซึ่งประกอบด้วยที่ดินและอาคารสำนักงาน
อุปกรณ์การผลิตรายการโทรทัศน์และยานพาหนะ

ค่าความนิยมติดลบ จำนวน 33.90 ล้านบาท เกิดจากการลงทุนในบริษัท เขาเขียวคันทรี่คลับ จำกัด
ซึ่งมูลค่ายุติธรรมของสินทรัพย์และหนี้สินเฉพาะส่วนที่เป็นของบริษัทสูงกว่าต้นทุนการซื้อ
ค่าความนิยมนี้บริษัทจะรับรู้เป็นรายได้โดยวิธีเส้นตรงประมาณ 35 ปี

บริษัทได้รับคืนเงินประกันหนี้กรมสรรพากรซึ่งได้วางไว้ต่อศาลล้มละลายกลางบางส่วนจำนวน 4.96
ล้านบาท จึงทำให้ยอดสินทรัพย์ไม่หมุนเวียนอื่นลดลงจากปีก่อน

หนี้สิน

ณ สิ้นปี 2547 บริษัทมีหนี้สินรวมเพิ่มขึ้นจำนวน 38.30 ล้านบาท คิดเป็นร้อยละ 16.82 หนี้สินรวม
ณ สิ้นปี 2547 จำนวน 266.03 ล้านบาท เป็นหนี้สินหมุนเวียนร้อยละ 98.86
และหนี้สินระยะยาวร้อยละ 1.14

หนี้สินหมุนเวียนรวมจำนวน 262.99 ล้านบาท ประกอบด้วยเจ้าหนี้การค้าและหนี้ที่ถึงกำหนดชำระใน
1 ปี 34.81 ล้านบาท ค่าใช้จ่ายค้างจ่าย 123.93 ล้านบาท ภาษีเงินได้นิติบุคคลค้างจ่าย 30.61
ล้านบาท สำรองภาษีที่ถูกประเมินรวมค่าใช้จ่าย 35.71 ล้านบาท
ค่าภาษีต่างๆและรายได้รับล่วงหน้า 37.91 ล้านบาท หนี้สินหมุนเวียนเพิ่มขึ้นจากปีก่อน 39.91
ล้านบาท คิดเป็นร้อยละ 17.89 ส่วนใหญ่จากภาษีเงินได้นิติบุคคลค้างจ่าย
ค่าใช้จ่ายรายการค้างจ่ายและค่านายหน้าค้างจ่าย

หนี้สินระยะยาวจำนวน 3.04 ล้านบาท ประกอบด้วยหนี้ของบริษัทย่อยแห่งหนึ่งจำนวน 2.02
ล้านบาทซึ่งได้ทำสัญญาประนีประนอมยอมความกับธนาคารโดยผ่อนชำระเป็นรายเดือนรวม 48 เดือน
ส่วนหนี้จำนวน 1.03 ล้านบาทเป็นค่าลงทะเบียนสมาชิกกอล์ฟตลอดชีพ
ซึ่งบริษัทตัดเป็นรายได้โดยวิธีเส้นตรงเป็นเวลา 10 ปี

(3) ค่าตอบแทนของผู้สอบบัญชี

1. ค่าตอบแทนจากการสอบบัญชี

บริษัทและบริษัทย่อยจ่ายค่าตอบแทนการสอบบัญชี ให้แก่ สำนักงานสอบบัญชีที่ผู้สอบบัญชีสังกัด
ในรอบปีบัญชีที่ผ่านมามีจำนวนเงินรวม 1,176,000.00 บาท

2. ค่าบริการอื่น

ไม่มี